Star Wars: Droids
Star Wars: Droids is in Amerikaansk-Kanadeeske tekenfilmsearje foar bern út 1985 dy't ûnderdiel útmakket fan 'e Star Wars-franchise. De searje, dy't ta de sjenres fan science fiction en aventoerefiksje heart, waard basearre op 'e oarspronklike Star Wars-filmtrilogy. De titel betsjut: "Stjerre-oarloggen: Androïden". De searje hie as ûndertitel The Adventures of R2-D2 and C-3PO, en gie yndie oer de aventoeren fan 'e robots R2-D2 en C-3PO. Yn 'e ynterne gronology fan Star Wars moat Star Wars: Droids pleatst wurde tusken de films Star Wars: Episode III – Revenge of the Sith en Star Wars: Episode IV – A New Hope yn. Yn totaal waarden der 13 ôfleverings fan elts 22 minuten spyltiid makke, mei dêropta in tillefyzjespecial fan 48 minuten.

Produksje
Nei de premiêre fan 'e film Star Wars: Episode VI – Return of the Jedi (1983), it ôfslutende diel fan 'e oarspronklike Star Wars-filmtrilogy, liek it Star Wars-betinker George Lucas en de oare liedingjaanden by filmstudio Lucasfilm in skoander idee ta om fuort te borduerjen op 'e populariteit fan 'e films troch in tekenfilmsearje foar op 'e tillefyzje te meitsjen oer guon fan 'e populêrste personaazjes, de robots R2-D2 en C-3PO. De searje krige de titel Star Wars: Droids.

De searje wie in gearwurkingsprojekt fan Lucasfilm mei 20th Century Fox Telesivion. Foar de eigentlike produksje fan 'e searje waard de Kanadeeske tekenfilmstudio Nelvana, út Toronto, ynhierd, dy't yn 1978 ek it tekenfilmsegmint The Faithful Wookiee produsearre hie foar de Star Wars Holiday Special. Nelvana bestege in diel fan it bewurklike hânmjittige tekenwurk út oan it Súdkoreaanske bedriuw Hanho Heung-Up. As produsinten wiene Peter Sauder en Ben Burtt by Star Wars: Droids belutsen, wylst Miki Herman as útfierend produsint it tafersjoch oer de hiele produksje hie. Ken Stephenson en Raymond Jafelice wiene de regisseurs. De titelmuzyk, it liet In Trouble Again, waard songen troch Stewart Copeland fan 'e band The Police, en wie skreaun troch him en Derek Holt.

Yn totaal waard der fan Star Wars: Droids ien seizoen makke, besteande út 13 ôfleverings fan elts likernôch 22 minuten. De ôfleverings wiene ferdield oer trije sykly of ôfrûne ferhaallinen: The Battle Against Sise Fromm (ôfl. 1 o/m 4); The Pirates and the Prince (ôfl. 5 o/m 9); en Unchartered Space (ôfl. 10 o/m 13). Star Wars: Droids waard fan 7 septimber oant en mei 30 novimber 1985 tegearre mei de kwalitatyf bettere sustersearje Ewoks op 'e Amerikaanske tillefyzje útstjoerd troch it tillefyzjenetwurk ABC yn it ramt fan it saneamde Ewoks and Droids Adventure Hour. Op 7 juny 1986 folge, by wize fan ôfsluting fan 'e searje, noch in dûbellange tillefyzjespecial, The Great Heap, mei in spyldoer fan 48 minuten (ynkl. reklameblokken 60 minuten). Gronologysk fine de foarfallen yn The Great Heap lykwols plak nei dy yn The Pirates and the Prince en foarôfgeande oan dy yn Unchartered Space.

Utgongspunt fan 'e plot
De searje folget de aventoeren fan 'e beide robots R2-D2 en C-3PO, wêrby't dyselden it opnimme tsjin gangsters, piraten, preemjejagers, fertsjintwurdigers fan it diktatoriale Galaktysk Keizerryk en oare bedrigings. Geandewei de searje wurde de robots eigendom fan trije ûnderskate masters of groepen masters. Rjochtsom of linksom bedarje se dêrtroch hiderkear op 'e nij yn 'e swierrichheden. 

Star Wars: Droids waard nei it foltôgjen fan 'e Star Wars-prequeltrilogy, yn 2005, mei weromwurkjende krêft yn 'e ynterne gronology fan Star Wars fjouwer jier nei de foarfallen yn Star Wars: Episode III – Revenge of the Sith (2005) pleatst, en fyftjin jier foàr de foarfallen yn Star Wars: Episode IV – A New Hope (1977). Yn A New Hope fertelt C-3PO oan Luke Skywalker dat harren lêste master Raymus Antilles wie, de kaptein fan 'e Alderaanske korvet Tantive IV. Oan 'e ein fan Revenge of the Sith wurde de beide robots lykwols troch Bail Organa oan Raymus Antilles oerdroegen. Mei't dat in kontinuïteitsflater kreëarre, wie de útlis nedich dat de beide robots koart foar de foarfallen yn Star Wars: Droids by fersin fan Antilles skaat rekke wiene en nei harren aventoeren wer by him werom kamen.

Rolferdieling
haadrollen

weromkearende rollen en gastrollen

Seizoenen

Thúsmedia
Op Coby and the Starhunters nei ferskynden alle ôfleverings fan Star Wars: Droids yn 'e 1980-er en 1990-er jierren as VHS-keapfideo. Yn 1996 produsearre Rick McCallum The Pirates and the Prince, in film gearstald út 'e ôfleverings 5 o/m 9, dy't as film direkt-op-fideo útbrocht waard. Ein 2004 wurken McCallum en Lucasfilm gear oan it útbringen fan in dvd mei as titel Star Wars: Animated Adventures – Droids, besteande út The Pirates and the Prince en Treasure of the Hidden Planet, in nije kompilaasje fan oare ôfleverings, wêrby't Mungo Baobab (ynsprutsen troch Alex Lindsay) as ferteller funksjonearre. Dy dvd waard yn 2005 troch 20th Century Fox op 'e merk brocht. Sûnt 18 juny 2021 is de folsleine searje fan Star Wars: Droids, de tillefyzjespecial ynbegrepen, te sjen fia Disney+, de eigen streamingtsjinst fan The Walt Disney Company, dy't Lucasfilm yn 2012 oernommen hat.

Untfangst
Hjoeddeistige tillefyzjekritisy binne oer it algemien net ûnder de yndruk fan Star Wars: Droids. Yn 2018 skreau David Perlmutter yn syn Encyclopedia of American Animated Television Shows dat Star Wars: Droids, yn ferhâlding ta de sustersearje Ewoks, "rudimintêr" wie, mei "ferhaallinen dy't koart genôch wiene om wol fjouwer ferhaaltsjes yn ien inkele ôflevering te tropjen. It is dúdlik dat noch Lucas, noch de tekenfilmstudio genôch fidúsje yn 'e personaazjes hie om harren as mear as 'twadde-fioelspilers' te fertrouwen." Yn 2021 skreau Phil Pirrello op 'e webside SyFy Wire: "Droids wrakselet om in manear te finen dy't de kaprioalen fan it duo op it lytse skerm like fermaaklik makket as se op it wite doek wiene." Dêr heakke er oan ta: "[D]e searje leveret wol in tige by tige bernefreonlike ynkyk yn dat stjerrestelsel fier, fier fuort, en sjit dêrby net altyd rekke." Russ Burlingame fan 'e webside ComicBook.com priizge Star Wars: Droids, ek yn 2021, lykwols oan as "wat dat je sjen moatte."

Plak bûten de Star Wars-kanon
Nei't The Walt Disney Company yn 2012 de filmstudio Lucasfilm oernommen hie, waard yn 2014 besletten om it almar úttynjende Star Wars-hielal danich by te snoeien, troch alle romans dy't der troch de jierren oer útkommen wiene, út 'e kanon te skrassen, en teffens alle tekenfilmsearjes fan foar 2008. Dat betsjut dat de foarfallen út Star Wars: Droids no net mear ta de Star Wars-kanon rekkene wurde, mar ynstee ta de apokrife Star Wars Legends hearre.

Keppelings om utens
  De titelmuzyk fan Star Wars: Droids op YouTube
  Ynformaasje oer Star Wars: Droids yn 'e Internet Movie Database

Droids
Amerikaanske tekenfilmsearje
Amerikaanske science fiction-searje
Amerikaanske aventoeresearje
Amerikaanske bernesearje
Kanadeeske tekenfilmsearje
Kanadeeske science fiction-searje
Kanadeeske aventoeresearje
Kanadeeske bernesearje
Science fiction-aventoeresearje
Science fiction-tekenfilmsearje
Aventoeretekenfilmsearje
Ingelsktalige telefyzjesearje
Telefyzjesearje út 1985
Telefyzjesearje fan Nelvana
Telefyzjesearje fan Lucasfilm
Telefyzjesearje fan 20th Television
Telefyzjesearje oer romtefeart
Telefyzjesearje oer bûtenierdske wêzens
Telefyzjesearje oer robots